CELEX: 32020R0591
Language: lt
Date: 2020-04-30 00:00:00
Title: Komisijos deleguotasis reglamentas (ES) 2020/591 2020 m. balandžio 30 d. kuriuo leidžiama pradėti taikyti išskirtinę laikinąją tam tikrų sūrių privataus sandėliavimo paramos sistemą ir iš anksto nustatomas paramos dydis

4.5.2020   
               
               
                  LT
               
               
                  Europos Sąjungos oficialusis leidinys
               
               
                  L 140/1
               
            
         KOMISIJOS DELEGUOTASIS REGLAMENTAS (ES) 2020/591
         2020 m. balandžio 30 d.
         kuriuo leidžiama pradėti taikyti išskirtinę laikinąją tam tikrų sūrių privataus sandėliavimo paramos sistemą ir iš anksto nustatomas paramos dydis
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 219 straipsnio 1 dalį kartu su 228 straipsniu,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (2), ypač į jo 62 straipsnio 2 dalies b punktą,
         kadangi:
         
                     (1)
                  
                  
                     dėl dabartinės COVID-19 pandemijos ir valstybėse narėse nustatytų didelių judėjimo apribojimų smarkiai sumažėjo tam tikrų pieno ir pieno gaminių sektoriaus gaminių, ypač sūrių, paklausa. Ligos plitimas ir taikomos priemonės riboja darbo jėgos pasiūlą, o tai visų pirma neigiamai veikia pieno gamybos, surinkimo ir perdirbimo etapus. Be to, privalomas parduotuvių, lauko prekyviečių, restoranų ir kitų apgyvendinimo ir maitinimo įstaigų uždarymas sustabdė apgyvendinimo ir maitinimo paslaugų sektoriaus veiklą, todėl labai pakito pieno ir pieno gaminių paklausos modeliai. Apgyvendinimo ir maitinimo paslaugų sektoriui tenka apie 15 % visos sūrio paklausos Sąjungoje. Be to, pirkėjai Sąjungoje ir pasaulio rinkoje nutraukia sutartis ir atideda naujų sutarčių sudarymą tikėdamiesi tolesnio kainų kritimo. Į trečiąsias šalis eksportuojama 8 % viso Sąjungoje pagaminamo sūrio kiekio;
                  
               
                     (2)
                  
                  
                     todėl gaunamą žalią pieną imta dažniau perdirbti į nefasuotus, sandėliuojamus ilgo galiojimo laiko gaminius, kuriems pagaminti reikia mažiau darbo jėgos, pavyzdžiui, į nugriebto pieno miltelius ir sviestą. Vis dėlto daugelis Sąjungos sūrio gamybos objektų neturi pajėgumų pieną perdirbti į kitus gaminius, taigi jiems tenka toliau gaminti sūrius, kurių paklausa itin smarkiai sumažėjo;
                  
               
                     (3)
                  
                  
                     dėl didelio pasiūlos ir paklausos neatitikimo sutriko sūrio sektoriaus rinka. Todėl tikėtina, kad nesiėmus priemonių šiam rinkos sutrikimui pašalinti sūrio kainos Sąjungoje mažės ir spaudimas jas mažinti tęsis;
                  
               
                     (4)
                  
                  
                     Reglamente (ES) Nr. 1308/2013 numatytos rinkos intervencijos priemonės yra nepakankamos rinkos sutrikimui pašalinti, nes jos skirtos kitiems gaminiams, kaip antai sviestui ir nugriebto pieno milteliams, arba tik saugoma kilmės nuoroda ar saugoma geografine nuoroda žymimiems sūriams;
                  
               
                     (5)
                  
                  
                     sūrio rinkos sutrikimo problemą galima spręsti sūrį sandėliuojant. Todėl tikslinga skirti sūrio privataus sandėliavimo paramą.
                  
               
                     (6)
                  
                  
                     Reglamento (ES) Nr. 1308/2013 17 straipsnyje numatyta galimybė teikti sūrio, pagal Europos Parlamento ir Tarybos reglamentą (ES) Nr. 1151/2012 (3) pažymėto saugoma kilmės vietos nuoroda arba saugoma geografine nuoroda, privataus sandėliavimo paramą. Tačiau saugoma kilmės vietos nuoroda ar saugoma geografine nuoroda žymimi sūriai sudaro tik nedidelę visų Sąjungoje pagaminamų sūrių dalį. Veiksmingo veiklos vykdymo ir administravimo sumetimais tikslinga nustatyti vieną bendrą visų rūšių sūriams skirtą privataus sandėliavimo paramos sistemą;
                  
               
                     (7)
                  
                  
                     tikslinga šios sistemos netaikyti sūriams, kurie nėra tinkami sandėliuoti;
                  
               
                     (8)
                  
                  
                     tikslinga nustatyti viršutinę didžiausio kiekio, kuriam gali būti taikoma ši paramos sistema, ribą ir to kiekio paskirstymą valstybėms narėms atsižvelgiant į jų sūrio gamybos apimtį;
                  
               
                     (9)
                  
                  
                     Komisijos deleguotajame reglamente (ES) 2016/1238 (4) ir Komisijos įgyvendinimo reglamente (ES) 2016/1240 (5) nustatytos privataus sandėliavimo paramos įgyvendinimo taisyklės. Jei šiame reglamente nenurodyta kitaip, jame nustatytai bendrai privataus sandėliavimo paramos sistemai mutatis mutandis turėtų būti taikomos Deleguotojo reglamento (ES) 2016/1238 ir Įgyvendinimo reglamento (ES) 2016/1240 nuostatos, taikytinos privačiam saugoma kilmės vietos nuoroda arba saugoma geografine nuoroda žymimų sūrių sandėliavimui;
                  
               
                     (10)
                  
                  
                     paramos dydis turėtų būti nustatytas iš anksto, nes tai leistų taikyti greitą ir lanksčią veiklos sistemą. Paramos dydis turėtų būti nustatytas atsižvelgiant į sandėliavimo išlaidas ir kitus svarbius rinkos elementus. Tikslinga nustatyti paramos, skirtos fiksuotoms sandėliavimo išlaidoms, susijusioms su atitinkamų gaminių atvežimu į sandėlį ir jų išvežimu iš sandėlio, padengti, sumą, taip pat paramos, skirtos sandėliavimo išlaidoms už sandėliavimo dieną ir finansinėms išlaidoms padengti, sumą;
                  
               
                     (11)
                  
                  
                     veiksmingo administravimo ir supaprastinimo tikslais paraiškos turėtų būti susijusios tik su jau sandėliuojamu sūriu, o užstato neturėtų būti reikalaujama;
                  
               
                     (12)
                  
                  
                     veiksmingo administravimo ir supaprastinimo tikslais reikėtų nustatyti mažiausią kiekvienoje paraiškoje nurodytiną gaminių kiekį;
                  
               
                     (13)
                  
                  
                     priemonės, kurių imtasi kovojant su COVID-19 pandemija, gali daryti poveikį atitikčiai reikalavimams, taikomiems su privataus sandėliavimo parama susijusioms patikroms vietoje pagal Įgyvendinimo reglamento (ES) 2016/1240 60 straipsnį. Tikslinga valstybėms narėms, kurioms šios priemonės darys poveikį, suteikti lankstumo – leisti atlikti tik reprezentatyviosios statistinės imties fizines patikras, pratęsti atvežimo į sandėlį patikrų atlikimo laikotarpį arba leisti vietoj jų naudoti kitus tinkamus įrodymus, taip pat nereikalauti atlikti patikrų, apie kurias iš anksto neįspėjama. Todėl taikant šį reglamentą tikslinga nukrypti nuo tam tikrų Įgyvendinimo reglamento (ES) 2016/1240 nuostatų;
                  
               
                     (14)
                  
                  
                     tam, kad šiame reglamente nustatyta laikinoji priemonė iš karto padarytų poveikį rinkai ir padėtų stabilizuoti kainas, ji turėtų įsigalioti kitą dieną po jos paskelbimo Europos Sąjungos oficialiajame leidinyje,
                     
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            
               1.   Šiuo reglamentu nustatoma išskirtinė laikinoji sūrių, kurių KN kodas 0406, išskyrus sūrius, kurie nebėra tinkami sandėliuoti po 2 straipsnyje nurodyto brandinimo laikotarpio, privataus sandėliavimo paramos sistema.
            
            
               2.   Didžiausias gaminio, kuriam taikoma 1 dalyje nurodyta privataus sandėliavimo paramos sistema, kiekis kiekvienai valstybei narei yra nustatytas šio reglamento priede. Valstybės narės užtikrina, kad būtų įdiegta objektyviais ir nediskriminaciniais kriterijais grindžiama sistema, kurią taikant būtų neviršijami joms nustatyti didžiausi kiekiai.
            
            
               3.   Jei šiame reglamente nenurodyta kitaip, 1 dalyje nurodytai bendrai privataus sandėliavimo paramos sistemai mutatis mutandis taikomos Deleguotojo reglamento (ES) 2016/1238 ir Įgyvendinimo reglamento (ES) 2016/1240 nuostatos, taikytinos privačiam saugoma kilmės vietos nuoroda arba saugoma geografine nuoroda žymimų sūrių sandėliavimui.
            
         
         
            2 straipsnis
            Paramos skyrimo reikalavimus atitinkantys gaminiai
            Kad sūris atitiktų paramos skyrimo pagal 1 straipsnio 1 dalyje nurodytą privataus sandėliavimo paramos sistemą reikalavimus, jis turi būti geros bei tinkamos prekinės kokybės ir Sąjungos kilmės. Minimalus laikotarpis, kurį sūris brandintas, sandėliavimo sutarties taikymo pradžios dieną turi atitikti brandinimo laikotarpį, nustatytą sūrio, pagal Reglamentą (ES) Nr. 1151/2012 pažymėto saugoma kilmės vietos nuoroda arba saugoma geografine nuoroda, specifikacijoje, arba įprastą valstybių narių kitiems sūriams nustatytą brandinimo laikotarpį.
         
         
            3 straipsnis
            Paraiškų teikimas ir jų priimtinumas
            
               1.   Paramos paraiškos gali būti teikiamos nuo 2020 m. gegužės 7 d. Paskutinė paraiškų pateikimo diena – 2020 m. birželio 30 d.
            
            
               2.   Paraiškos turi būti susijusios su gaminiais, kurie jau buvo atiduoti sandėliuoti.
            
            
               3.   Mažiausias vienoje paraiškoje nurodytinas kiekis yra 0,5 tonos.
            
         
         
            4 straipsnis
            Paramos dydis ir sandėliavimo laikotarpis
            
               1.   Nustatomas toks paramos dydis:
               
                           —
                        
                        
                           15,57 EUR už toną sandėliuojamo gaminio fiksuotoms sandėliavimo išlaidoms padengti,
                        
                     
                           —
                        
                        
                           0,40 EUR už toną, kai parama skiriama už sandėliavimo pagal sutartį dieną.
                        
                     
            
               2.   Sandėliavimo pagal sutartį laikotarpis baigiasi dieną prieš išvežant gaminius iš sandėlio.
            
            
               3.   Parama gali būti skiriama tik jei sandėliavimo pagal sutartį laikotarpis trunka nuo 60 iki 180 dienų.
            
         
         
            5 straipsnis
            Patikros
            
               1.   Nukrypstant nuo Įgyvendinimo reglamento (ES) 2016/1240 60 straipsnio 1 ir 2 dalių, tais atvejais, kai dėl priemonių, kurių imtasi kovojant su COVID-19 pandemija (toliau – priemonės), mokėjimo agentūra negali laiku atlikti to reglamento 60 straipsnio 1 ir 2 dalyse nurodytų patikrų, atitinkama valstybė narė gali:
               
                           a)
                        
                        
                           pratęsti 60 straipsnio 1 dalies pirmoje pastraipoje nurodytą laikotarpį, kad šias patikras būtų galima atlikti ne vėliau kaip per 30 dienų nuo priemonių taikymo pabaigos, arba
                        
                     
                           b)
                        
                        
                           priemonių taikymo laikotarpiu vietoj patikrų remtis atitinkamais įrodymais, įskaitant su geografine vietove susietas nuotraukas ar kitus elektronine forma saugomus įrodymus.
                        
                     
            
               2.   Nukrypstant nuo Įgyvendinimo reglamento (ES) 2016/1240 60 straipsnio 2 dalies antros pastraipos, sutartyje nurodyto kiekio fizinės patikros atliekamos naudojant reprezentatyviąją statistinę imtį, kurią sudaro ne mažiau kaip 5 % partijų, apimančių ne mažiau kaip 5 % viso sandėliuoti atiduoto kiekio.
            
            
               3.   Nukrypstant nuo Įgyvendinimo reglamento (ES) 2016/1240 60 straipsnio 3 dalies pirmos pastraipos, tais atvejais, kai mokėjimo agentūra dėl minėtų priemonių negali atlikti patikrų vietoje, apie kurias iš anksto neįspėjama, nėra reikalaujama, kad patikras, apie kurias iš anksto neįspėjama, ji atliktų priemonių taikymo laikotarpiu.
            
         
         
            6 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. balandžio 30 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  OL L 347, 2013 12 20, p. 549.
         
            (3)  2012 m. lapkričio 21 d. Europos Parlamento ir Tarybos reglamentas (ES) Nr. 1151/2012 dėl žemės ūkio ir maisto produktų kokybės sistemų (OL L 343, 2012 12 14, p. 1).
         
            (4)  2016 m. gegužės 18 d. Komisijos deleguotasis reglamentas (ES) 2016/1238, kuriuo papildomos Europos Parlamento ir Tarybos reglamento (ES) Nr. 1308/2013 nuostatos dėl valstybės intervencijos ir paramos privačiajam sandėliavimui (OL L 206, 2016 7 30, p. 15).
         
            (5)  2016 m. gegužės 18 d. Komisijos įgyvendinimo reglamentas (ES) 2016/1240, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl valstybės intervencijos ir paramos privačiajam sandėliavimui taikymo taisyklės (OL L 206, 2016 7 30, p. 71).
      
      
         
            PRIEDAS
            
                        Valstybė narė
                     
                     
                        Didžiausias kiekis (tonomis)
                     
                  
                        Belgija
                     
                     
                        1 130 
                     
                  
                        Bulgarija
                     
                     
                        889
                     
                  
                        Čekija
                     
                     
                        1 265 
                     
                  
                        Danija
                     
                     
                        4 373 
                     
                  
                        Vokietija
                     
                     
                        21 726 
                     
                  
                        Estija
                     
                     
                        434
                     
                  
                        Airija
                     
                     
                        2 180 
                     
                  
                        Graikija
                     
                     
                        2 121 
                     
                  
                        Ispanija
                     
                     
                        4 592 
                     
                  
                        Prancūzija
                     
                     
                        18 394 
                     
                  
                        Kroatija
                     
                     
                        300
                     
                  
                        Italija
                     
                     
                        12 654 
                     
                  
                        Kipras
                     
                     
                        270
                     
                  
                        Latvija
                     
                     
                        459
                     
                  
                        Lietuva
                     
                     
                        978
                     
                  
                        Liuksemburgas
                     
                     
                        27
                     
                  
                        Vengrija
                     
                     
                        809
                     
                  
                        Malta
                     
                     
                        28
                     
                  
                        Nyderlandai
                     
                     
                        8 726 
                     
                  
                        Austrija
                     
                     
                        1 959 
                     
                  
                        Lenkija
                     
                     
                        8 277 
                     
                  
                        Portugalija
                     
                     
                        775
                     
                  
                        Rumunija
                     
                     
                        931
                     
                  
                        Slovėnija
                     
                     
                        157
                     
                  
                        Slovakija
                     
                     
                        413
                     
                  
                        Suomija
                     
                     
                        843
                     
                  
                        Švedija
                     
                     
                        792
                     
                  
                        Jungtinė Karalystė
                     
                     
                        4 499